CELEX: C2007/140/26
Language: mt
Date: 2007-06-23 00:00:00
Title: Kawża C-213/07: Talba għal deċiżjoni preliminari mressqa minn Simvoulio tis Epikrateias (il-Greċja) fit- 23 ta' April 2007 — Michaniki A.E. vs Ethniko Simvoulio Radiotileorasis, Ypourgos Epikrateias, Pantechniki A.E. u Syndesmos Epicheirieson Periodikou Tipou

23.6.2007   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               C 140/16
            
         Talba għal deċiżjoni preliminari mressqa minn Simvoulio tis Epikrateias (il-Greċja) fit-23 ta' April 2007 — Michaniki A.E. vs Ethniko Simvoulio Radiotileorasis, Ypourgos Epikrateias, Pantechniki A.E. u Syndesmos Epicheirieson Periodikou Tipou
   (Kawża C-213/07)
   (2007/C 140/26)
   Lingwa tal-kawża: Il-Grieg
   Qorti tar-rinviju
   Simvoulio tis Epikrateias (Kunsill ta' l-Istat) (Il-Greċja)
   Partijiet fil-kawża prinċipali
   
      Rikorrenti: Michaniki A.E.
   
      Konvenuti: Ethniko Simvoulio Radiotileorasis (Kunsill Nazzjonali tar-Radju u tat-Televiżjoni), Ypourgos Epikrateias (Ministru ta' l-Istat), “Pantechniki A.E.” u Syndesmos Epicheirieson Periodikou Tipou (Assoċjazzjoni ta' l-Istampa Perjodika).
   Domandi preliminari
   
               1)
            
            
               L-elenku tal-kawżi ta' esklużjoni ta' kuntratturi ta' xogħlijiet pubbliċi li hemm fl-Artikolu 24 tad-Direttiva tal-Kunsill 93/37/KEE ta' l-14 ta' Ġunju 1993 li tikkonċerna l-koordinament tal-proċeduri għall-għoti ta' kuntratti tax-xogħlijiet pubbliċi (ĠU L 199) huwa eżawrjenti jew le?
            
         
               2)
            
            
               Fil-każ li dan l-elenku mhuwiex eżawrjenti, dispożizzjoni li, għal raġunijiet ta' ħarsien tat-trasparenza fl-attività ekonomika ta' l-Istat, tiddisponi li l-istatus ta' proprjetarju, soċju, azzjonist prinċipali jew diriġent ta' impriża ta' mezzi ta' informazzjoni huwa inkompatibbli ma' l-istatus ta' proprjetarju, soċju, azzjonist prinċipali jew diriġent ta' impriża li tiġi fdata mill-Istat jew minn persuna ġuridika fis-settur pubbliku f'sens wiesgħa bl-eżekuzzjoni ta' kuntratt ta' xogħlijiet, ta' provvista jew ta' servizzi, tfittex li tilħaq għanijiet li huma kompatibbli mal-prinċipji ġenerali tad-dritt Komunitarju u l-projbizzjoni assoluta li jingħataw kuntratti pubbliċi lil dawn l-impriżi hija kompatibbli mal-prinċipju Komunitarju ta' proporzjonalità?
            
         
               3)
            
            
               Jekk l-Artikolu 24 tad-Direttiva 93/37/KEE għandu jiġi interpretat fis-sens li l-kawżi ta' esklużjoni ta' l-kuntratturi msemmija fih huma elenkati b'mod eżawrjenti, jew jekk id-dispożizzjoni nazzjonali in kwistjoni ma tistax tiġi interpretata li hija tfittex li tilħaq għanijiet kompatibbli mal-prinċipji ġenerali tad-dritt Komunitarju, jew, fl-aħħar nett, jekk il-projbizzjoni prevista fiha mhijiex kompatibbli mal-prinċipju Komunitarju ta' proporzjonalità, l-imsemmija Direttiva, meta tipprojbixxi li jiddaħħal, fost il-kawżi ta' esklużjoni ta' kuntrattur mill-proċedura għall-għoti ta' kuntratt pubbliku ta' xogħlijiet, il-każ fejn huwa stess, jew membru tad-diriġenza ta' l-impriża (bħalma huma l-proprjetarju ta' l-impriża in kwistjoni, l-azzjonist prinċipali tagħha, soċju jew diriġent tagħha), jew inkella persuni intermedjarji li jaġixxu għall-imsemmija diriġenti jaħdmu f'impriżi ta' mezzi ta' informazzjoni li jistgħu jinfluwenzaw illegalment il-proċedura għall-għoti tal-kuntratti pubbliċi ta' xogħlijiet permezz tas-setgħa ġenerali ta' influwenza li huma għandhom, tikser il-prinċipji ġenerali ta' ħarsien tal-kompetizzjoni u ta' trasparenza, kif ukoll l-Artikolu 5(2) tat-Trattat KE, li jistabbilixxi l-prinċipju ta' sussidjarjetà?